b'\n_START_ARTICLE_\nAntoni Ferrando i Franc\xc3\xa8s\n_START_SECTION_\nTraject\xc3\xb2ria\n_START_PARAGRAPH_\nCurs\xc3\xa0 Filosofia i Lletres a la Universitat de Val\xc3\xa8ncia, on es va doctorar el 1976, i des del 1983 \xc3\xa9s catedr\xc3\xa0tic d\'aquesta mateixa universitat. Posteriorment, es va traslladar a la Gran Bretanya i als Estats Units per ampliar els seus estudis. Fou director de l\xe2\x80\x99Institut Interuniversitari de Filologia Valenciana entre els anys 1983 i 1986, i entre el 1992 i el 2001. Des del 1982 est\xc3\xa0 al capdavant de la col\xc2\xb7lecci\xc3\xb3 \xe2\x80\x9cBiblioteca Sanchis Guarner\xe2\x80\x9d d\'aquesta mateixa instituci\xc3\xb3. _NEWLINE_Ha mantingut col\xc2\xb7laboracions habituals en mitjans de comunicaci\xc3\xb3, i en revistes cient\xc3\xadfiques i culturals, com Caplletra. Revista Internacional de Filologia, revista que va dirigir entre els 1986 i 2002, Serra d\'Or, Sa\xc3\xb3, El Temps, L\'Espill o Car\xc3\xa0cters. \xc3\x89s membre de la secci\xc3\xb3 filol\xc3\xb2gica de l\'Institut d\xe2\x80\x99Estudis Catalans des del 1985, i des del 1985 de la junta de govern de l\xe2\x80\x99Associaci\xc3\xb3 Internacional de Llengua i Literatura Catalanes, de la qual \xc3\xa9s el director des del 2012, de la Reial Acad\xc3\xa8mia de Bones Lletres de Barcelona des del 1998 i de l\xe2\x80\x99Acad\xc3\xa8mia Valenciana de la Llengua des del 2001. El 1986 fou coordinador de l\xe2\x80\x99\xc3\x80rea d\xe2\x80\x99Hist\xc3\xb2ria de la Llengua en el "II Congr\xc3\xa9s Internacional de la Llengua Catalana"._NEWLINE_Una de les seves ocupacions principals ha estat l\xe2\x80\x99edici\xc3\xb3 de textos medievals, entre els quals destaquen, un dels seus primers, el Llibre del consolat de mar, el 1977, al qual n\'han seguit un gran nombre durant m\xc3\xa9s de trenta anys de professi\xc3\xb3, fins a Curial e G\xc3\xbcelfa el 2007. Per\xc3\xb2 la seva traject\xc3\xb2ria professional no s\'ha restringit a l\'edici\xc3\xb3 de llibres. Pel que fa a la seva activitat com a escriptor, \xc3\xa9s autor de nombrosos estudis socioling\xc3\xbc\xc3\xadstics i hist\xc3\xb2rics, especialment sobre la variant valenciana del catal\xc3\xa0 i sobre l\xe2\x80\x99obra d\'autors medievals i barrocs per\xc3\xb2 tamb\xc3\xa9 d\'autors moderns. Una altra faceta seva ha estat la de traductor, destacant algunes traduccions d\'obres del llat\xc3\xad al catal\xc3\xa0.\n_START_SECTION_\nPublicacions\n_START_PARAGRAPH_\nHa estat l\'autor de la introducci\xc3\xb3 i responsable de l\'edici\xc3\xb3 de "Comentaris de l\'Econ\xc3\xb2mica d\'Arist\xc3\xb2til" de Mart\xc3\xad de Viciana, i s\'ha ocupat tamb\xc3\xa9 de l\'edici\xc3\xb3 de "Manuel Sanchis Guarner: el comprom\xc3\xads c\xc3\xadvic d\'un fil\xc3\xb2leg", 1998.'